《西山孝子吟》
宋代·何基

君不见东京茅季伟，布褐躬耕具甘旨。烹鸡馈母供晨羞，却办具蔬为客礼。

北州高士郭林宗，一见惊嗟不能已。又不见唐朝董邵南，穷居行义无与比。

朝耕夜读养双亲，孝格天翁降祥祉。一时好事昌黎公，为作启诗歌盛美。

两君制行固已奇，姓名自足垂千祀。更有高贤为发挥，至今赫然在人耳。

几年见说西山汪，信义当时表闾里。只今家虽四壁空，却有贤孙祖风似。

力田养亲孝行高，千载董茅同一轨。孑然只影无妻儿，手自耔耘供滫瀡。

乃翁丧明三十年，膝下承颜不离跬。三时但务亲耕锄，一日何曾入城市。

朝朝敬问衣燠寒，旦旦谨察食丰菲。一畦早韭登春盘，五母黄鸡荐秋黍。

尽心自足为亲欢，岂必三牲八珍侈。谨身百不贻亲忧，父子熙熙和气里。

翁目虽瞽翁心怡，八十庞眉反儿齿。迩来瓶粟颇不悭，积善固宜天相只。

乡闾咏叹同一声，养志如君能有几。人有诗书君未学，我谓如君真学矣。

孝弟是乃百行先，为仁每必从此始。世人有亲不能养，浪著儒冠诚可耻。

何如汪君贫窭中，卓然合此秉彝理。拱辰山人孝义家，冰鉴可与郭韩拟。

闻君之风喜欲颠，挥洒龙蛇忽盈纸。诸君自感声气同，杂以清商间流徵。

既经名胜文发扬，一日传誇满桑梓。我虽病倦愧不文，亦作长谣绍貂尾。

安得是邦贤使君，特为蜚笺启丹扆。峨峨双表旌高门，题作西山汪孝子。

名配此山长不穷，来者人人为兴起。

作者简介：（1188—1269）宋婺州金华人，字子恭，号北山。受业于黄干，得亲传朱熹之学。淳固笃实，从学者众。其学虽本于朱熹，然多发明新意。主张治学立志贵坚，规模贵大。屡被诏旨征聘，皆不出。所编《大学发挥》、《中庸发挥》等，采辑精严，号称“朱学津梁”。有《何北山遗集》。